Jasper Wiese blink uit vir TigersJasper Wiese (Foto: Twitter) Suid-Afrika se spens van losvoorspelers is stampvol en vir talle van die uitblinkers is daar nie eers plek in die Springbokgroep nie. Een van hulle is Jasper Wiese wat aangewys is as die speler van die wedstryd in die roemryke eindstryd van die Engelse Premierskap. Wiese was gister ŉ sleutelspeler in Leicester Tigers se oorwinning van 15 – 12 oor Saracens op ŉ volgepakte Twickenham in Londen. Hy het een van sy span se twee drieë gedruk. Boonop het nog ŉ Suid-Afrikaanse losvoorspeler, Hanro Liebenberg, die enigste ander drie van die wedstryd vir die Tigers gedruk. Die uitslag is eers in die doodsnikke beslis toe losskakel Freddie Burns ŉ skepskop tussen die pale deurgejaag het. Burns het vir George Ford in die eerste helfte vervang nadat hy beseer is. Hy kon nie Wiese se drie verdoel nie en het ook met ŉ strafskop pale toe misluk. Dit is Leicester se elfde titel, maar hulle eerste sedert 2013. In ander rugbynuus kan Nieu-Seeland se veteraan-slot Sam Whitelock volgende maand se toetsreeks teen Ierland weens ŉ gebreekte duim misloop. Hy het in gister se eindstryd van die Superrugby Stille Oseaan-toernooi met die besering gespeel. Sy span, die Crusaders, het die Blues 21 – 7 op Eden Park geklop. Die All Blacks se eerste toets teen die Iere is op 2 Julie op Eden Park. Die tweede toets word op 9 Julie in Dunedin beslis en die laaste een op 16 Julie in Wellington.